
B e o g r a d
I N F O R M A C I J A
o održanom Javnom slušanju na temu Predstavljanje Predloga zakona o uspostavljanju i funkcionisanju sistema za upravljanje kohezionom politikom“, 19. februara 2026. godine
Odbor za evropske integracije održao je Javno slušanje na temu „Predstavljanje Predloga zakona o uspostavljanju i funkcionisanju sistema za upravljanje kohezionom politikom“, 19. februara 2026. godine, na osnovu Odluke 20 Broj: 06-2/27-26-1.
Javnom slušanju su prisustvovali: Elvira Kovač, potpredsednica Narodne skupštine i predsednica Odbora za evropske integracije; Željko Rebrača, Ana Miljanić, Goran Milić, dr Ivan Rajičić, Dubravka Filipovski, Branislav Josifović, dr Aleksandra Tomić, Sanja Džajić, Dunja Simonović Bratić, Života Starčević, Zagorka Aleksić, dr Ana Jakovljević, prof. dr Slobodan Cvejić, Robert Kozma, Dragan Jonić, Nenad Krstić, Tatjana Nikolić, Ana Beloica Martać, Anita Nešić, Olivera Denić, Svetlana Milijić, Dragana Arsić, Sanja Milošević, Miljana Milojević, Stefan Kitanović, Lidija Načić, Goran Nikolić, Milija Miletić, Zdravko Mladenović, Dijana Radović, Milica Jablanović Marušić, narodni poslanici; Nj.E. Andreas fon Bekerat, šef Delegacije Evropske unije u Republici Srbiji; Ana Stanković i Konstantinos Soupilas, Delegacija Evropske unije u Republici Srbiji; Mira Radenović Bojić, državna sekretarka u Ministarstvu za evropske integracije i Branko Budimir, v.d. pomoćnika ministra za evropske integracije; Nj.E. José Rui Velez Caroço, ambasador Portugalije u Srbiji, Nj.E. Jan Bondy, ambasador Češke u Srbiji, Carsten Meyer-Wiefhausen, zamenik ambasadora Nemačke, Anastasios Kezas, zamenik ambasadora i prvi savetnik, Ambasada Grčke, Stefanie Müller, otpravnica poslova, Ambasada Austrije, Francesko Mania, prvi sekretar, Ambasada Italije, Thomas Maes, savetnik za konzularna i politička pitanja, Ambasada Belgije, Stanimir Gizdev, savetnik, Ambasada Bugarske, Léopold Lucquet, Ambasada Francuske, Brian Egan, zamenik ambasadora Irske; Dina Šišović, ispred Privredne komore Srbije; Miroslava Babić i Milan Maličević, Regionalna razvojna agencija Panonreg Subotica; Aleksandar Dunđerski, Regionalna razvojna agencija Bačka; Dragana Stojanović, Regionalna razvojna agencija Jug; Slobodan Petraš, Regionalna razvojna agencija Južni Banat doo Pančevo; Nenad Popović, Regionalna razvojna agencija za ekonomski razvoj Šumadije i Pomoravlja; Lucija Vasiljević, Regionalna agencija za prostorni i ekonomski razvoj Raškog i Moravičkog okruga; Dragana Belenzada, ARRA Centar za razvoj Jablaničkog i Pčinjskog okruga; Ljiljana Marković, Regionalna agencija za razvoj i evropske integracije Beograd; Biljana Filipović, Regionalna razvojna agencija Podrinja, Podgorine i Rađevine doo Loznica, Časlav Jovičić, Evropski pokret u Srbiji (EPuS); Marija Milenković, Institut za teritorijalni ekonomski razvoj (InTER); Slavko Lukić, Regionalna razvojna agencija „Zlatibor“; Nikola Tarbuk, Aleksandar Marinković, Milena Radomirović i Jelena Pločić, Stalna konferencija gradova i opština (SKGO).
Javno slušanje je otvorila Elvira Kovač, potpredsednica Narodne skupštine i predsednica Odbora za evropske integracije, koja je pozdravila sve prisutne.
Nj.E. Andreas fon Bekerat, šef Delegacije Evropske unije u Republici Srbiji, je istakao da je u procesu izrade nacrta ovog Predloga zakona izuzetno veliku tehničku ulogu imala i Evropska unija (EU). Objasnio je da je cilj ovog zakona usklađivanje sa zajedničkim propisima o strukturalnim fondovima za 2021. godinu i to iz dva razloga. Kao prvo, kako je naveo, da se formira zakonska osnova i postavi institucionalni okvir za upravljanje kohezionim fondovima, dok je drugi razlog to što će usvajanje ovog zakona doprineti pregovorima Srbije za članstvo u EU. Diskusiju u okviru parlamentarne procedure o ovom Predlogu zakona je istakao kao pozitivan činilac.
Državna sekretarka M. Radenović Bojić je istakla da je ovaj Predlog zakona Vlada Republike Srbije (RS) utvrdila na sednici održanoj 9. februara 2026. godine, te dodala da je reč o ključnom preduslovu za napredovanje u okviru Poglavlja 22 (Regionalna politika i koordinacija strukturnih instrumenata). Kako je objasnila, cilj je da Srbija blagovremeno izgradi sistem za upravljanje kohezionom politikom i fondovima EU, odnosno, da bude institucionalno i administrativno spremna za trenutak pristupanja EU. Podsetila je da je Vlada RS 2019. godine usvojila Akcioni plan za Poglavlje 22, a kojim se izričito predviđa donošenje sveobuhvatnog zakonskog okvira za kohezionu politiku, kao jednog od ključnih preduslova za napredak u tom Poglavlju. Dodala je da je tekst ovog Predloga zakona rezultat širokog inkluzivnog procesa konsultacija uz učešće svih relevantnih zainteresovanih strana i u potpunosti je usklađen sa nacionalnim propisima, kao i pravnim tekovinama EU. U pogledu strukture zakona, navela je da Prvo poglavlje sadrži osnovne odredbe kojima su definisani predmet i cilj samog zakona, pojmovi iz kohezione politike i fondovi iz kojih se ona finansira, dalje da Drugo poglavlje sadrži strateški okvir, Treće poglavlje obuhvata programiranje, Četvrto se tiče preduslova za podršku iz fondova kohezione politike, Peto poglavlje predstavlja sistem upravljanja i kontrole, Šesto poglavlje je upravljanje nepravilnostima i zaštita finansijskih interesa EU, Sedmo poglavlje je praćenje, izveštavanje, vrednovanje, obaveštavanje i vidljivost, Osmo poglavlje je finansijsko upravljanje, Deveto su kapaciteti za sprovođenje fondova kohezione politike, Deseto poglavlje je donošenje podzakonskih akata i Jedanaesto poglavlje sadrži prelazne i završne odredbe.
U diskusiji su učestvovali prof. dr S. Cvejić, R. Kozma, D. Jonić, dr A. Jakovljević, dr A. Tomić, B. Josifović, Z. Mladenović, T. Nikolić.
Prof. dr Slobodan Cvejić, zamenik člana Odbora za evropske integracije, je izneo da nema nikakvog smisla usvajanje i početak implementacije ovog zakona ako ne postoji slobodno pravosuđe i tužilaštvo, s obzirom da i sam zakon propisuje da se instance nadležne za kontrolu i nadzor nad primenom zakona nalaze u okviru javne uprave.
Robert Kozma, član Odbora za evropske integracije, je istakao značaj odgovora na ključna pitanja poput vladavine prava, pravne države, uspostavljanja funkcionalnih demokratskih institucija, te da potpuna primena ovog zakona, i kad bude usvojen, neće biti moguća s obzirom da se sa potpunom primenom otpočinje kada zemlja postane članica EU, a što nije moguće bez vladavine prava. 

Dragan Jonić, član Odbora za evropske integracije, je izneo da smatra veoma bitnim rešavanje problema sa administrativnim kapacitetima, posebno u manjim sredinama u RS, kao i da je poželjno da se za nadzor kohezionih politika formira nezavisno telo koje će se isključivo baviti kontrolom finansija i utroška tih finansijskih sredstava koja su opredeljena u okviru kohezionog fonda.
Državna sekretarka M. Radenović Bojić je odgovorila da postoje mehanizmi da se sve zainteresovine strane uključe u donošenje ovog zakona, a jedan od tih mehanizama jeste upravo i ovo javno slušanje, kao i da su spremni da saslušaju i pozitivne i negativne kritike. Osvrnula se i na postojeće programe regionalnog integralnog razvoja koji služe podizanju kapaciteta lokalnih samouprava, pre svega u ruralnim sredinama, pa je na taj način uspešno realizovano na stotine različitih projekata sa ciljem da se kapaciteti i civilnih i stručnih organizacija razviju i unaprede. Zaključila je sa tim da su ovi projekti upravo najbolje ocenjeni projekti u smislu korišćenja sredstava EU i ostvarenih rezultata.
Dr Ana Jakovljević, članica Odbora za evropske integracije, je ukazala da od 2012. godine ne postoji Strategija regionalnog razvoja kao ključni dokument koji reguliše smanjenje regionalnih jednakosti, pametno usmeravanje investicija, bolje korišćenje lokalnih potencijala, pristup evropskim fondovima i koordinaciju države i lokalnih samouprava. 
Državna sekretarka je objasnila da, kada se govori o regionalnom integraclnom razvoju, postoji niz instrumenata na kojima Ministarstvo za evropske integracije, ali i brojna druga ministarstva, kontinuirano rade. Dodala je da je u poslednjih nekoliko godina izrađeno 12 integralnih regionalnih strategija koje se tiču isključivo manjih i ruralnih sredina na jugu Srbije, u skladu sa procenjenim prioritetima. Navela je da je, ovih dana, potpisan ugovor i za 10 novih integralnih regionalnih strategija, te da je iz svih tih strategija proizašlo i nekoliko stotina projekata o kojima je već govorila, a na koji način je omogućeno da novac, upravo, ide tamo gde je najpotrebniji.
Dr Aleksandra Tomić, članica Odbora za evropske integracije, je naglasila važnost održavanja ovog javnog slušanja, s obzirom da se već dve godine razgovara o kohezionoj politici. Istakla je i da je sama EU odustala od strategija regionalnog razvoja i finansiranja takvih strategija još 2014. godine i to zbog toga što u odnosu na projekte koje je imala direktno sa lokalnim samoupravama jedan deo problema se ticao same izrade tih projekata, a drugi deo se odnosio na obavezu svake lokalne samouprave da finansira učešće u projektu u visini od 15%, a što dobar deo opština nije mogao da učini iz svojih budžeta. Dodala je i da smatra neophodnim animirati nevladine organizacije da uzmu učešće u svim mestima koja će aplicirati za sredstva iz regionalnog razvoja i koja se odnose na kohezionu politiku EU, tako da svi imaju svoju ulogu u tom mehanizmu sveukupnog razvoja društva i da, na kraju, svaki građanin učestvuje, sa različitih aspekata, u takvim projektima. 
Branislav Josifović, član Odbora za evropske integracije, je naveo da je suština ovog zakona ravnomerna regionalna razvijenost svih krajeva Srbije. Kako je naveo, danas uz veliku pomoć države, male lokalne samouprave realizuju značajne projekte i to od kompletnih rekonstrukcija domova zdravlja, do unapređenja regionalnih saobraćajnica. Ukazao je na neophodnost pomoći lokalnim samoupravama u predfinansiranju i sufinansiranju projekata.
Državna sekretarka M. Radenović Bojić je istakla da je Ministarstvo za evropske integracije zajedno sa Ministarstvom finansija, po prvi put, u budžetu za 2026. godinu opredelilo sredstva za pomoć u predfinansiranju i sufinansiranju projekata za lokalne samouprave i to u iznosu koji će to finansiranje od strane lokalnih samouprava smanjiti bar za polovinu.

Zdravko Mladenović, zamenik člana Odbora za evropske integracije, je izneo da je cilj da se novac iz evropskih fondova uputi tamo gde je najpotrebnije, a to su objekti javne namene i javna infrastruktura. 
Tatjana Nikolić, narodna poslanica, se osvrnula na Godišnji izveštaj Evropske komisije u kom je konsatovan napredak u pogledu institucionalnog okvira za kohezionu politiku, tako da se očekuje kontinuitet kohezija i uvezivanje svih institucija, malih, velikih, lokalnih i regionalnih. 
Slavko Lukić iz Regionalne razvojne agencije „Zlatibor“ je istakao da već dvadeset godina pružaju pomoć javnom, privatnom i civilnom sektoru za pripremu za ulazak u EU, te dodao da struktura izvoza privatnog sektora iznosi oko 50%, 60% – 70% u EU, zavisno od godine, te je to razlog zbog čega i postoje regionalne razvojne agencije koje izrađuju projekte za male, srednje i velike lokalne samouprave, kao i međuopštinske projekte. 

Miroslava Babić iz Regionalne razvojne agencije Panonreg Subotica je ukazala na značaj planskih dokumenata, te dodala da Zakon o planskom sistemu obavezuje sve jedinice lokalne samouprave da imaju planove razvoja, a u poslednje vreme se na tri godine izrađuju i srednjoročni planovi kojima se, upravo, predviđaju buduće investicije, te dodala da je neophodno jačati kapacitete kako bi se apliciralo i povlačila sredstva iz kohezionih fondova kada RS postane članica EU.
Nenad Popović iz Regionalne razvojne agencije za ekonomski razvoj Šumadije i Pomoravlja je naglasio da će ovaj zakon stvoriti čvrst okvir za saržinu regionalnog razvoja, a to je međuopštinska i međuresorna saradnja koja je zasnovana na različitim tipovima strateških planova. Naglasio je važnost integrisanog teritorijalnog razvoja (ITI), kao mehanizma kohezione politike EU koji se, po prvi put, primenjuje u jednoj od zemalja kandidata kroz dva programa i daje dosta dobra rezultate, uz standardne probleme koji se javljaju prilikom implementacije.
Nikola Tarbuk iz Stalne konferencije gradova i opština (SKGO) je istakao da ova organizacija postoji već 73 godine i jedina misija joj je da radi na razvoju lokalne samouprave. Kako je naveo, ovaj zakon uspostavlja jedan sistem koji treba da omogući razvoj lokalnih zajednica i da se efikasno iskoriste sredstva iz fondova EU kroz koheziju. Naglasio je važnost zakonskih odredbi koje propisuju sistemska ulaganja u kapacitete u predstojećim godinama, kao i najave da će država podržati lokalne samouprave u predfinansiranju i kofinansiranju projekata iz fondova EU, kao i da se nastavi sa jačanjem kapaciteta organizacija i institucija koje se time bave.
M. Radenović Bojić je iznela zaključak da je ovaj zakon, zapravo, zakon preduslova i da je njegova implementacija važna ali da će biti uspešna samo ako se sistemski pristupi pripremi kompletnog sistema, fondova i administrativnih kapaciteta da se, u momentu kada Srbija bude pristupila EU, mogu prihvatiti ovi fondovi i da se mogu implementirati na najbolji mogući način, a sve u cilju integralnog regionalnog razvoja, odnosno, smanjenja razlika u razvoju između regiona u RS. 
Nakon diskusije, predsedavajuća se zahvalila svim učesnicima na prisustvu i podeli značajnih informacija i iskustava, te je zatvorila javno slušanje o Predlogu zakona o uspostavljanju i funkcionisanju sistema za upravljanje kohezionom politikom.

